# אל-קאעידה

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).
אוסאמה בן לאדן, מנהיגה של אל-קאעידה
איימן א-זוואהרי, הסגן והמנהל בפועל

אל-קאעידה (القاعدة, בתעתיק מדויק: אלקאעדה, נמצא גם בכתיב אל-קעידה; בערבית: "היסוד" או "הבסיס") – ובכינויו העצמי "החזית העולמית האיסלמית למאבק בצלבנים וביהודים" - הוא ארגון טרור איסלמיסטי גלובלי, שהוקם ב־1988, פועל בהנהגתו ובמימונו של אוסאמה בן לאדן (תעתיק מדויק: אסאמה בן-לאדן) הסעודי ובניהולו של סגנו, ד"ר איימן א-זוואהרי (תעתיק מדויק: אימן אלט'ואהרי) המצרי, שנחשב למוח האיסטרטגי של הארגון. לארגון מיוחסות פעולות טרור במדינות רבות בעולם. הארגון נחשב לארגון טרור מתוחכם ואכזרי שאיננו בוחל בפגיעה באזרחים אקראיים ובאתרי דת של דתות אחרות ומצליח לשרוד למרות המלחמה העיקשת שהכריזו עליו מדינות רבות ובראשן ארצות הברית.

## [עריכה] מהות הארגון

במקור, הארגון שאף להמשיך ולהרחיב את מאבק תנועת המחתרת שפעלה נגד הכיבוש הסובייטי באפגניסטן לתנועת מחתרת עולמית, כלל איסלמית. מטרת הארגון היא להשליט את השקפת עולמו הדתית קיצונית על כל הדתות, לרבות האסלאם המתון, ביצירת חזית ג'יהאד נגד היהודים והצלבנים, להפיל את המשטרים הנוכחיים במדינות האיסלם, הנתפסים בעיניו ככופרים ומושחתים, לסלק את ההשפעה המערבית ממדינות אלה ותמיכתן במשטרים המוסלמים החילוניים, לקעקע את מעמדה של ארצות הברית בעולם, ולהשליט את דת האיסלאם כדת בלעדית ויחידה.

הגרעין המקורי של אל קעידה באפגניסטן מורכב בעיקר ממצריים - אנשיו של איימן א-זוואהרי. הארגון איננו פועל במסגרת היררכית ברורה, אלא כקונפדרציה של ארגוני טרור, שמוציאים אל הפועל את האידאולוגיה והטקטיקה של הארגון, כאשר בן לאדן מהווה מקור השראה והכוונה ומנצח על עשיית הטרור. הארגון מעניק סיוע ותמיכה בהיבטים שונים לארגוני טרור הדוגלים בג'יהאד עולמי ברחבי העולם.

פיגועי הטרור של הארגון נחשבים למתוחכמים, עתירי דימיון ואסטרטגיים. כך בפיגועי ה-11 בספטמבר, מספר לא רב של אנשים הצליח באמצעים פרימיטיבים להפוך מטוסי נוסעים לפצצות מונחות, ולפגוע ביעדים חשובים ממדרגה ראשונה בארצות הברית, באופן שלא הועלה על הדעת. בפיגוע במדריד שתוזמן לפני הבחירות בספרד, ונעשה במסגרת תקיפות אל קעיאדה כנגד 20 מ-23 המדינות שתמכו במלחמת המפרץ השנייה בארצות הברית, הצליח הארגון להעלות לשלטון את המפלגה שמתנגדת להמשך מעורבות צבאית בעיראק ולנטישת ספרד את הקואליציה של ארצות הברית במלחמת המפרץ, דבר שהוא ראה בו הצלחה גדולה.

אחד המטרות המובהקות של הארגון הוא לתקוע טריז בין ארצות הברית לסעודיה ולשם הדגמה אפשר לראות שבן לאדן בחר אישית את רוב המפגעים באסון התאומים דוקא מבין הסעודיים שבחבורתו, אף שהחבורה המקורית לביצוע הפיגוע הייתה שונה, בשל רצונו להבאיש את הסעודים בעיני האמריקנים. מייקל בארי, סופר ומרצה באוניברסיטת פרינסטון, סובר כי לארגון מטרה אסטרטגית כוללת שהיא לגרור את ארצות הברית למלחמה על אדמה איסלמית, בכדי לקומם את כל העולם האיסלמי נגדה.

לארצות הברית היו מספר הזדמנויות לקבל לידיהם את את מנהיג הארגון או לחסלו עוד לפני אסון התאומים, בתקופת שלטונו של הנשיא קלינטון, אבל מטעמים שונים ובהם נסיבות משפטיות, ניסיון להמנע מלפגוע באזרחים חפים מפשע, וניסיון להמנע מפגיעה בצמרת איחוד הנסיכויות ששהו במחנה ציד במקרה אחר, הם נמנעו מלעשות כן.

## [עריכה] אופן עבודת אל קאעידה

עד למלחמת אפגניסטן שבה הופל משטר הטליבאן, הבסיס העיקרי של ארגון טרור זה היה באפגניסטן, שבו אנשי הארגון אומנו במחנות אימונים שונים. לאחר המלחמה שבה נהרגו מאות רבות מאנשי אל קעידה ונתפסו מאות נוספים ונכלאו בבסיס הצבאי אמריקאי גוואנטאנמו שבקובה, ויתר אנשיו ברחו לפקיסטן, איראן, עיראק, סוריה ומדינות נוספות, ובסיסי האימונים הועברו לסודאן עד שנחשפו. כיום פעילותו העזה ביותר של הארגון הינה בעיראק, שלתוכה חדרו אלפי לוחמי ג'יהאד מכל רחבי העולם, מאז ניצחון האמריקנים, וכמעט שאין שבוע שאין בה אירוע טרור.

לאחר חשיפת התא התורכי שמנה כ־70 איש ניתן ללמוד רבות מדרכי הפעולה. קבוצה קטנה מתארגנת ומראה נכונות לטרור, ומנהיגיה פונים אל ראשי אל קעידה לשם סיוע ונפגשים עימהם באפגניסטן. הם מקבלים הכוונה בבחירת מטרות, מימון, וכנראה אף אימון בחומרי נפץ ובביצוע פיגוע אפקטיבי. לאחר מכן מנהיגיה חוזרים לארצם ומתחילים לרקום ולתכנן את הפיגוע. במידה ולא מצליחים לבצע פיגוע כפי שתוכנן מנסים לפגוע במטרות משניות כפי הבנתם. ניתן ללמוד שיש מידה של חופשיות של אנשי התא בבחירת מטרות. בעוד שבן לאדן המליץ לתא התורכי לפגוע בבסיס חיל אויר שמשרת את ארצות הברית ובספינות ישראליות, בחרו אנשי התא לפגוע בקונסוליה הבריטית ובבתי כנסת.

עוד ניתן ללמוד שלא אצה להם הדרך. הצלחת הפיגועים הוא הדבר החשוב ביותר ונדרשת לכך הכנה מדוקדקת וקפדנית. מאז נפגשו מנהיגי התא התורכי עם בן לאדן וקצין המבצעים שלו בסוף 2001 ועד לפיגועים בנובמבר 2003 חלפו שנתיים. ישנו ניסיון לתזמן את הפיגועים שיתנהלו באותו יום במקביל כמו הפיגועים בארצות הברית, בלונדון, בברצלונה ובסיני, ואם אפשר במועד קרוב ככל שניתן כמו בשני הפיגועים באיסטנבול, שהתבצעו בהפרש של חמישה ימים. המטרות יהיו לרוב ערים מרכזיות מאוד כערי בירה או ערים גדולות.

לרוב תהיה מטרה אסטרטגית בפיגוע ולא סתם הריגת בני אדם של ה"אויב". כך אפשר לראות בפיגועים במרכזים החשובים ביותר בארצות הברית, מרכז הסחר והפנטגון (ובתכנון אף הבית הלבן), שנועדו לאותת לארצות הברית שהיא לא חסינה ובטוחה כפי שנדמה לה והיא תשלם מחיר כבד על המעורבות שלה בעולם הערבי. הפיגועים באיסטנבול שנועדו לאותת לתורכיה שלא תתקרב יותר מדי אל המערב ובמיוחד אל ארצות הברית וישראל. הפיגועים בסיני שנועד לסלק ולהבריח את התיירים המערבים והישראליים מאדמת סיני ולאותת למצרים שהיא תשלם על שיתוף הפעולה שלה עם הכופרים. והפיגועים בלונדון שנועדו לאותת לבריטניה שהיא תשלם מחיר על המעורבות שלה בעיראק.

כיום, אל קעידה מקיים "תאי טרור" במקומות שונים בעולם, לרוב מתוך אזרחים מוסלמים או כאלו שהתאסלמו. אל קעידה מספק לחברי תאי הטרור תעודות פספורט מזויפות, בעזרתן הם נוסעים למקומות בהם הם אמורים לפעול. כמה תאים מיד מתחילים לפעול כדי לתכנן ולבצע פיגועי טרור. תאים אחרים הם "תאים רדומים". התאים הרדומים משתלבים בקהילה עד לקבלת הוראות נוספות. תאים מסוימים בעיקר הרדומים משיגים כסף עבור הארגון במדינות המערב העשירות באמצעות הקמת עמותות פיקטיביות. לעיתים אף ממשלות נופלות בפח ותורמות כסף לעמותות אלו, שמצהירות על עזרה הומניטרית, אך בפועל מעבירות את הכספים לארגון לצורך טרור, כמו למשל העמותה "דאגה אנושית" שהוקמה ב־1980 באוטווה, קנדה, והתיימרה להיות מוסד צדקה, אך בפועל העבירה כספים לפעילות טרור.

לארגון מספר רב של ספינות ואוניות בגדלים שונים, שבעזרתם הם משנעים אנשים וחומרי חבלה ברחבי העולם. על פי אנשי ביון מערביים מספר האוניות נאמד בין עשרות למאות. שיטה זו שנלקחה מהנמרים הטאמילים, נועדה גם למטרה של גיוס כספים באמצעות שינוע סחורות חוקיות ברחבי העולם לצד הברחה של נשק וסמים. מכיוון שהים אינו טריטוריה מוגדרת של מדינה מסוימת, ואף ניתן לשוט תחת דגל פיקטיבי של מדינות רבות, שיכול אף להשתנות במהלך ההפלגה עצמה, הדבר מסייע רבות להסתוות של אנשי אל קעידה וליכולות הניידות שלהם ברחבי העולם. בעקבות ידיעות אלו עלה חשש כי אל קעידה יעשו שימוש באחת מהספינות הללו, לפגוע בנמל אמריקני באמצעות נשק ביולוגי, פצצה מלוכלכת ואף באמצעות אוניה העמוסה בכמות רבה של חומר נפץ רגיל.

ב־5 ביולי 2005 פירסמה רשת אל ג'זירה קלטת שבה הופיע איימן א-זוואהרי, והציע בביטחון רב הודנה למדינות המערב, בתנאי שיסלקו את עצמם מכל הטריטוריות הערביות: עיראק, אפגניסטן ואף מה שהוא מכנה פלסטין.

ב18 באוגוסט 2005 הצליחו אנשי הביטחון הסעודיים לחסל את ראש אל קעידה בסעודיה, עבד אל עזיז אל מוקרין, בבירה ריאד, ביחד עם שלשה מאנשיו, מספר שעות לאחר שאנשיו רצחו את המהנדס האמריקאי החטוף פול ג'ונסון שעבד בחברת לוקהיד מרטין בעריפת ראשו. לכתבה בהארץ. ארגון זה היה אחראי למספר רב של אירועי טרור בסעודיה שכוונו בעיקר כלפי זרים, ובהם פיצוץ מכוניות תופת בריאד בשלושה אירועים שונים, שגבו את חייהם של 56 בני אדם, רובם זרים. התקפות על מתקני נפט בחובאר ובינבוע, שבהם נרצחו 28 בני אדם. אירועי ירי שבהם נרצח גרמני במזרח ריאד, ואירוע ירי נוסף כלפי צוות של הבי-בי-סי בריאד שבו נרצח צלם ונפצע כתב. פעילות הטרור של הסניף הסעודי נעשתה במטרה מכוונת וברורה להבהיל ולסלק את הנוכחות של לא מוסלמים מסעודיה.

אל קאעידה שולחים את ידם גם בהתנקשויות פוליטיות. מנהיג הברית הצפונית האפגנית אחמד שאה מסעוד חוסל בידי מתנקשים של הארגון מעט לפני הפיגוע בתאומים. נשיא פקיסטן פרבז מושראף שהכריז מלחמה על קיצוני האיסלאם וחבר לארצות הברית ניצל משני ניסיונות התנקשות בחייו בידי אנשי ארגון זה.

## [עריכה] דפוסי פעולה

לפיגועים של אל קעידה יש דפוסי פעולה אופיינים:

- מקצוענות והכנה קפדנית ומדוקדקת. כל אירוע טרור מוכן בקפידה רבה במשך תקופה ארוכה. לדוגמה על מנת לבצע את הפיגועים בארצות הברית, אנשי הצוות למדו במשך תקופה לא קצרה אימוני טיסה.
- פיגועים סימולטניים. מספר רב של פיגועים שמתוזמנים לשעה סמוכה. בכדי לזרוע בהלה ולהדגיש שמדובר באירועי טרור, כמו גם לגרום לנפגעים במקרה שאחד מהפיגועים "משתבש", כפי שקרה לא אחת.
- פיגועים בערים מרכזיות. רוב הפיגועים נעשו בערים חשובות כמו ערי בירה, ערים שניות בחשיבות לעיר הבירה, או מרכזיים כלכליים. הפיגועים בערים מרכזיות פגיעתם המורלית גדולה יותר, כמו גם ההד התקשורתי שנוצר.
- שימוש במתאבדים. ברוב האירועים אם במטוסים, במכוניות, בספינות או באנשים שנעו בגופם, היה שימוש באנשים שהוכשרו להתאבד, אף כאשר נראה שלא היה צורך בכך, והיה אפשר להפעיל מטענים באמצעות מנגנוני השהיה או באמצעים אלחוטיים. מעבר לרצון להוציא פיגוע מוצלח, ישנה גם אמירה על הנחישות והמחיר האישי שמוכנים מאמיני האסלאם לעשות. מעבר לכך הדבר הינו חלק מטקטיקת ההסתוות של הארגון, הלוקח בחשבון כי המחבלים המבצעים יתפסו בשלב זה או אחר, ובכך מבקש להקשות את חשיפת המפעילים והמתכננים.
- שימוש בחומר נפץ תיקני. ברוב הפיגועים הארגון עושה שימוש בחומר נפץ תקני, דבר המעיד על יכולתו לגייס כספים ואף להגיע לרכש של כמויות גדולות של חומר הנפץ. השימוש בחומר נפץ תקני, גורם לכמות נפגעים גדולה.
- אי קבלת אחריות על הפיגועים. ברוב הפיגועים הארגון לא נטל אחריות באופן גלוי, זאת כנראה על מנת לזרוע מבוכה וספקות בצד הנפגע. באירוע בספרד שבו פלג של אל קעידה נטל אחריות היה יוצא דופן בדפוס זה, ובשל כך נחשד בתחילה בידי גורמי ביון אמריקנים כי מדובר בארגון אחר.

## [עריכה] ארגונים המשתייכים לאל קעידה

אל קעידה כגוף קם ב־1998 עם הכרזת הג'יהאד העולמי על ידי בן לאדן. על ההכרזה חתמו עשרות ארגונים, שמאז מוגדרים כחלק מאל קעידה. חתמו למשל:

- הג'יהאד האסלאמי המצרי (מנהיגו, איימן א-זוואהרי מכהן כסגנו של בן לאדן).
- האחים המוסלמים ממצרים (שניסו להתנקש בחיי נשיא מצרים מובארכ ב־1995 באתיופיה)
- גדודי עבדאללה עזאם (שלהם מיוחסים הפיגועים בסיני).
- ארגון עצבת אל-אנצאר הפלסטיני (יושב בלבנון בעין אל חלווה),
- "ג'מאעה אל-אסלאמיה" מאינדונזיה (שפוצצו את הדיסקוטק בבאלי),
- אל קאעידה בעיראק העיראקי (ארגונו של אבו מוסעב א-זרקאווי) ועוד רבים.

בנוסף לכך, יש להכליל את הרשתות הקיימות באירופה ובאפריקה.

## [עריכה] פיגועים כנגד ישראלים ויהודים

אף שאל קעידה הכריז על עצמו כארגון הפועל כנגד יהודים, ופעל כנגד מוקדים יהודיים בעולם: בתורכיה, מרוקו ותוניסיה, לפי שעה לא ידוע על קשר בין אל קעידה ובין ארגוני טרור פלסטיניים בישראל.

רמטכ"ל צה"ל משה יעלון דיווח ב־12 בנובמבר 2004 בוועדת חוץ וביטחון בעקבות הפיגוע סיני, כי ישראל סיכלה בעבר חדירה של הארגון לישראל. כיום מקובלת הערכה כי הפיגוע במייק פלייס בתל אביב ב־30 באפריל 2003, שנעשה בידי אזרחים בריטים ממוצא פקיסטני שחדרו במיוחד לארץ, היה פיגוע של אל קעידה ולא של החמאס כפי שטענה אז מערכת הביטחון הישראלית. אישוש לעובדה זו היא הגעתו של ראש החוליה הלונדונית אחמד סידיק-חאן לישראל שבועיים לפני הפיגוע, כנראה במטרה להכין את הפיגוע.

ב־5 באוגוסט 2005 הצליחו שלטונות תורכיה וישראל לסכל פיגוע גדול בישראליים, כאשר הורו לארבע ספינות טיול שנשאו על סיפונן כ-3,500 ישראלים שלא לעגון בנמל אלאנייה בתורכיה ולחילופין לעגון בקפריסין. מאוחר יותר תפסו כוחות הביטחון התורכיים מספר חשודים עם חומרי נפץ רבים, שהודו בתכנונם לפגע באחת מהספינות הללו באמצעות סירת נפץ או פיצוץ במתחם שיתאספו בו טיילים מהספינות.

## [עריכה] תמיכה

הארגון נהנה מתמיכה של קהלים שונים בארצות מוסלמיות, לרוב סמוי אך לעיתים גלוי. דוגמה לכך הוא היחס של "איחוד הרופאים הערבים" במצרים, המגיש סיוע ללוחמי הג'יהאד בצ'צ'ניה, אפגניסטן, עיראק ובוסניה, ובו זמנית נמנע מלהושיט עזרה לנפגעי אסון הצונאמי באסיה. הארגון נהנה מיחס סלחני במדינות מוסלמיות שונות. כמו למשל לאחר האוליטמטום ששלטונות סעודיה הציבו לאנשי אל קעידה שיסגירו את עצמם ב־23 ביוני 2004, המבוקש עת'מאן בן האדי אל מקבול אל-עמרי שהסגיר את עצמו זכה לתנאים מפליגים, כמו בחירת בית הכלא, תשלום חובותיו תשלום סיוע, ופנסיה חודשית לו ולילדיו בידי השלטונות.

## [עריכה] רשימת פיגועים עיקריים של אל קעידה

מפה של הפיגועים הגדולים של אל קאעידה

- 1992: הפצצת מלונות בהם התאכסנו כוחות של צבא ארצות הברית בתימן.
- 26 בפברואר 1993: ניסיון ראשון למוטט את מגדלי התאומים בניו יורק, משאית-תופת התפוצצה בחניון התת קרקעי של מגדל מספר 1 במרכז הסחר העולמי. 6 אזרחים נהרגו ויותר מ-1000 נפצעו. הפיגוע בוצע על ידי המחבל רמזי אחמד יוסוף.
- 7 באוגוסט 1998: פיצוץ בו-זמנית של השגרירויות האמריקניות בניירובי, בירת קניה, ובדאר א-סלאם, בירת טנזניה. בפיגועים אלו נרצחו כ־224 בני אדם, ונפצעו למעלה מ־5,000.
- 12 באוקטובר 2000: פיגוע התאבדות במשחתת האמריקנית קול שעגנה במפרץ עדן בתימן, באמצעות ספינת דיג עמוסת חומרי נפץ. התוצאה 17 אנשי צוות הרוגים ועשרות פצועים.
- 10 בספטמבר 2001: התנקשות בחייו של מנהיג "הברית הצפונית" האפגאנית - אחמד שאה מסעוד, מתנגדו של בן לאדן, בידי צוות מתנקשים-מתאבדים שהתחזו לעיתונאים. לאחר הצגת רשימת שאלות שעסקו ברובן באל קעידה, בתחילת הראיון, הפעילו אנשי אל קעידה את חגורות הנפץ שלהם והרגו את מסעוד. יש הסוברים כי פעילות זו הייתה קשורה לפיגועים בארצות הברית.
- 2001: פיגועי ה-11 בספטמבר, שביצעו חברי הארגון בפיקודו של מוחמד עטא, הם אירוע הטרור הגדול בהיסטוריה האנושית, שבו נהרגו קרוב ל־3,000 בני אדם, באמצעות ארבעת מטוסי נוסעים שנחטפו ורוסקו לתוך מטרות נבחרות בוושינגטון הבירה ובניו יורק - העיר הכלכלית החשובה.
- 15 באפריל 2002: פיגוע התאבדות באמצעות משאית תופת שטעונה בבלוני גז בבית הכנסת העתיק בג'רבה שבטוניסיה, שמשמש כאתר תיירותי, יומיים לפני יום העצמאות הישראלי. 17 אנשים נרצחים. רובם תיירים גרמניים.
- 28 בנובמבר 2002: צמד פיגועים במומבסה, קניה, נגד תיירים מישראל בבית מלון בעיר באמצעות מכונית תופת. 15 הרוגים ובהם 3 ישראלים. מטוס ארקיע הותקף במהלך המראתו בטיסה לעבר ישראל, בטילי כתף. התקפה שלא צלחה, אולם מהווה גורם עיקרי לשינוי כללי הביטחון בנמלי תעופה ומציאת פיתרונות להגנת מטוסים אזרחיים באוויר מפני תוקפנות קרקעית.
- 12 באוקטובר 2002: פיגוע מכונית תופת במועדון לילה באי באלי באינדונזיה גרם למותם של 202 בני-אדם, רובם תיירים מאוסטרליה שנשרפו בו חיים ולפציעם של כ־300 נוספים. חלקם במצב קשה מאוד.
- 12 במאי 2003: פיגוע בבית דירות של אזרחים זרים בבירת סעודיה, ריאד. 35 בני אדם נרצחו.
- 18 במאי 2003: ארבעה פיגועים בקזבלנקה, המרכז הכלכלי החשוב שבמרוקו, כנגד מוקדים יהודיים: המועדון הספרדי "קאסה דה אספאניה", מרכז התרבות היהודי "סרקל ד'אליאנס", ליד הקונסוליה הבלגית ובבית העלמין היהודי. את הפיגועים ביצעו 14 מחבלים מתאבדים, ונרצחו בהם 41 אנשים.
- 8 בנובמבר 2003: פיצוץ מכונית תופת במתחם אזרחים זרים בריאד בירת סעודיה. כ־17 הרוגים ועשרות פצועים. פיגוע נוסף שהיה אמור לחול ב־25 בנובמבר עם תחילת חג עיד אל פיטר סוכל בידי כוחות הביטחון הסעודיים.
- 15 בנובמבר 2003: פיצוץ מכוניות תופת ביום שבת ליד שני בתי כנסת באיסטנבול, תורכיה, שגרם ל־27 הרוגים.
- 20 בנובמבר 2003: פיצוץ מכוניות תופת ליד בנק HSBC וליד הקונסוליה הבריטית באיסטנבול, שגרם ל־30 הרוגים, ובהם הקונסול הכללי של בריטניה, רוג'ר שורט. במשפט שנערך לטרוריסטים התברר כי בן לאדן ומוחמד עאטף, קצין המבצעים שלו, נפגשו ב־2001 עם ראשי הקבוצה התורכית, הכווינו אותם ומסרו להם 150 אלף דולרים לביצוע פיגועים בבסיס חיל האוויר אינצ'רליק, שמשמש את צבא ארצות הברית, ובספינות ישראליות, העוגנות בנמל מרסין. [1]
- 11 במרץ 2004: ארבעה פיגועים שתוזמנו סימולטנית לשעה 7:30 בבוקר בשלוש תחנות רכבת במדריד גרמו ל־192 הרוגים ולכ־1,400 פצועים. ספרד הגיבה בהלם, ומיליוני אזרחים ספרדים השתתפו בעצרות זיכרון ובהפגנות כנגד הטרור וביכו את מותם של החפים מפשע. במסמך אינטרנטי שמיוחס לאל קעידה נכתב כי ספרד היא החוליה החלשה מבין בעלות הברית בעיראק וניתן לנצל את הבחירות בספרד לשם כך. עוד נכתב כי הממשלה תוכל לעמוד רק בשלושה אירועי טרור. [2] [3]. בבחירות שלאחר הפיגוע השלטון התחלף, והורה על הוצאת הכוחות הספרדיים מעיראק, ובכך אפשר לראות שהפיגוע נחל הצלחה.
- 9 בספטמבר 2004: פיגוע בשגרירות אוסטרליה בג'קארטה, בירת אינדונזיה באמצעות מכונית תופת. למעלה מ־11 הרוגים וכמאה פצועים.
- 7 באוקטובר 2004: סדרת פיגועים בסיני במלון הילטון בטאבה ובראס א-שיטאן ביום האחרון של חג סוכות, באמצעות שלוש מכוניות תופת (שאחת התפוצצה ללא נפגעים), שהכילו כל אחת 150 ק"ג חומר נפץ. באירוע נהרגו 34 בני אדם ובהם 12 ישראלים. סבירות גבוהה שמדובר בארגון אל קעידה. דפוס פעולה דומה לפיגוע בבאלי. פיגוע בטריטוריה מוסלמית, כנגד תיירים לא מוסלמים, במטרה לגרשם מהאזור, ואכן מייד אחרי הפיגוע ישראליים רבים נהרו אל עבר מעברי הגבול, ונותרו בסיני תיירים ישראליים מועטים.
- 2 ביולי 2005: חטיפת איהאב א-שריף, המיועד לשגריר מצרים בעיראק, ורציחתו, ב־7 ביולי 2005, בשל האשמה כי הוא מייצג שלטון של כופרים שתומך בנוצרים וביהודים. לשגריר היה רקע של עבודה בישראל. [4]
- 7 ביולי 2005: סדרת פיגועים בלונדון ברכבות תחתית ובאוטובוס קומותיים, שבוצעו לפי החשד על ידי זרוע של אל קעידה גרמו ל-52 הרוגים ולכ־700 פצועים. דפוס הפעולה דומה לפיגועים בספרד, אבל בניגוד לספרד, הבריטים לא רק שלא נבהלו, אלא אף הגיבו באגריסיביות ונחישות. נרשמו תקיפות רבות של מוסלמים בידי אזרחים, וממשלת בריטניה החליטה על גירושם של גורמים איסלאמיסטים קיצוניים מחוץ לגבולה.
- 23 ביולי 2005: שלושה פיגועים סימולטניים של מכוניות תופת התבצעו בשארם א-שייח בליל שבת בשעה 1:00, וגבו כ־88 הרוגים ויותר מ-200 פצועים. ארגון גדודי עבדאללה עזאם, על שם מורו הרוחני של בן לאדן, לקח אחריות על הפעולה. רבים מהתיירים עזבו את המקום.
- 19 באוגוסט 2005: התקפת קטיושות משולבת על עקבה ואילת. בעקבה עגנו שתי ספינות אמריקאיות. בפיגוע בעקבה נהרג שוטר ירדני, ואילו באילת הקטיושה נחתה סמוך לנמל התעופה. היה זה אירוע ראשון של אל קעידה באילת. לא היו נפגעים באירוע זה, שלא היה מדוייק. תוצאותיו של הפיגוע בכללותו מעידים על ירידה ביכולת המבצעית של גדודי עבדאללה עזאם, שנטלו אחריות על פיגוע זה.

## [עריכה] ראו גם

- אסלאמיזם | ההכנות לפיגועי ה-11 בספטמבר

## [עריכה] קישורים חיצוניים

- הכיוון אל קעידה, ד"ר בועז גנור, אתר NRG
- אמ"ן מציג: המשימה אל-קאעידה, בן כספית, אתר NRG

מקור: http://he.wikipedia.org../../../%D7%90/%D7%9C/-/%D7%90%D7%9C-%D7%A7%D7%90%D7%A2%D7%99%D7%93%D7%94.html

קטגוריות: ארגוני טרור | פיגועי 11 בספטמבר

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- العربية
- Bosanski
- Català
- Cymraeg
- Dansk
- Deutsch
- Esperanto
- Español
- Euskara
- فارسی
- Suomi
- Français
- Frysk
- Galego
- Hrvatski
- Magyar
- Bahasa Indonesia
- Ido
- Italiano
- 日本語
- 한국어
- Kurdî / كوردي
- Latina
- Lëtzebuergesch
- Bahasa Melayu
- Nederlands
- Norsk (nynorsk)
- Norsk (bokmål)
- Polski
- Português
- Română
- Русский
- Srpskohrvatski / Српскохрватски
- Simple English
- Slovenčina
- Slovenščina
- Српски / Srpski
- Svenska
- Tiếng Việt
- 中文